Document ID: 32007D0588

KOMMISSIONENS BESLUTNING
af 24. august 2007
om ændring af beslutning 2007/554/EF om visse beskyttelsesforanstaltninger mod mund- og klovesyge i Det Forenede Kongerige
(meddelt under nummer K(2007) 4058)
(EØS-relevant tekst)
(2007/588/EF)
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets direktiv 89/662/EØF af 11. december 1989 om veterinærkontrol i samhandelen i Fællesskabet med henblik på gennemførelse af det indre marked (1), særlig artikel 9, stk. 4,
under henvisning til Rådets direktiv 90/425/EØF af 26. juni 1990 om veterinærkontrol og zooteknisk kontrol i samhandelen med visse levende dyr og produkter inden for Fællesskabet med henblik på gennemførelse af det indre marked (2), særlig artikel 10, stk. 4, og
ud fra følgende betragtninger:
(1)
Der er anmeldt udbrud af mund- og klovesyge i Det Forenede Kongerige.
(2)
Mund- og klovesygesituationen i Det Forenede Kongerige vil kunne udgøre en fare for besætningerne i andre medlemsstater på grund af handelen med levende klovbærende dyr og markedsføringen af visse produkter heraf.
(3)
På grund af sygdomssituationen i Det Forenede Kongerige blev Kommissionens beslutning 2007/554/EF (3) vedtaget for at understøtte de britiske foranstaltninger til bekæmpelse af mund- og klovesyge.
(4)
Det er imidlertid nu muligt at justere de områder, der er pålagt restriktioner, under hensyntagen til resultatet af sporingen af mulige kontakter til de smittede bedrifter og de gennemførte kontroller med dyrs og produkters bevægelser.
(5)
På nuværende tidspunkt og på grundlag af de oplysninger, der er modtaget fra Det Forenede Kongerige, bør de områder, der er anført i bilag I og II til beslutning 2007/554/EF, omfatte de beskyttelseszoner omkring de bekræftede udbrud og den omkringliggende konsoliderede overvågningszone i Surrey, der er oprettet i overensstemmelse med Rådets direktiv 2003/85/EF af 29. september 2003 om EF-foranstaltninger til bekæmpelse af mund- og klovesyge, om ophævelse af direktiv 85/511/EØF og beslutningerne 89/531/EØF og 91/665/EØF og om ændring af direktiv 92/46/EØF (4).
(6)
I lyset af den epidemiologiske situation og de effektive kontrolforanstaltninger, der er indført i højrisikoområdet, medfører ovennævnte ændring, at stødpudezonen fjernes mellem det formindskede højrisikoområde og den sygdomsfrie del af Det Forenede Kongerige. Det kræver imidlertid, at den del af Storbritannien, der ligger uden for overvågningszonen, anvender samme forstærkede veterinærtilsyn og certificering, som har fundet anvendelse på Nordirland siden vedtagelsen af beslutning 2007/554/EF.
(7)
Endvidere bør restriktionerne vedrørende flytninger af heste og kravet om, at dæk på lastbiler skal desinficeres i hele Det Forenede Kongerige, trækkes tilbage.
(8)
Situationen tages op til fornyet vurdering på mødet i Den Stående Komité for Fødevarekæden og Dyresundhed, som er berammet til den 11. september 2007, og foranstaltningerne tilpasses om nødvendigt.
(9)
Beslutning 2007/554/EF bør derfor ændres i overensstemmelse hermed.
(10)
De i denne beslutning fastsatte foranstaltninger er i overensstemmelse med udtalelse fra Den Stående Komité for Fødevarekæden og Dyresundhed -
VEDTAGET FØLGENDE BESLUTNING:
Artikel 1
I beslutning 2007/554/EF foretages følgende ændringer:
1)
Artikel 10, stk. 2, og artikel 12 udgår.
2)
I artikel 17 erstattes »25. august 2007« med »15. september 2007«.
3)
Bilag I og II erstattes af teksten i bilaget til denne beslutning.
Artikel 2
Medlemsstaterne ændrer de foranstaltninger, de anvender i handelen, for at bringe dem i overensstemmelse med denne beslutning. De underretter straks Kommissionen herom.
Artikel 3
Denne beslutning er rettet til medlemsstaterne.
Udfærdiget i Bruxelles, den 24. august 2007.

Labels: 17
20
0
6
18